Musieklaslappies – De Novo Boeke
Home → eboek → Musieklaslappies
Nommer vier: Ek is nie musikaal nie! Ek kon nie viool- of koorstukkies memoriseer nie; ek moes van blad af speel of sing. My gehoor het my in die steek gelaat met die viool; ek kon nie nootsuiwer speel nie. En sing kon ek net op ‘n manier as ek die musiek voor my gehad het; gewone liedjies het vals uitgekom. (My vrou, wat baie musikaal was, het altyd ergerlik geraak oor die opgemaakte wysies wat ek vir haar gesing het, so vals was hulle.) Nee, ek het lankal vrede gemaak daarmee dat ek nie musikaal is nie. Maar liefde vir musiek, as dit daarby kom staan ek op my onbeholpe manier en met my gebrekkige kennis nie agter in die ry nie.
Natuurlik was daar baie persone op my weg by wie ek kon leer, met wie ek lang gesprekke oor musiek gehad het en saam na musiek geluister het, onder andere my oud-student en oud-kollega prof. Piet Groenewald met sy ongelooflike versameling van wat hy blink plaatjies noem (CD’s) en my swaer Theo Boekkooi. (Ek voel steeds in my skik dat ek ‘n aandeel gehad het daarin dat hy en Sus Else sak en pak Holland toe is sodat hy sy talent in fluit- en blokfluitspel daar onder meesters kon afrond.) As ek meer name noem, sal die lys te lank word, dit wil sê as ek almal kan onthou. En natuurlik het ek soveel te danke aan haar wie se handjies te klein was om ‘n hele oktaaf te omvat maar so mooi kon klavier speel. Ons het meer as 57 jaar lank hierdie passie gedeel Sy wat nog drie dae voordat sy deur ‘n slopende siekte van my weggeneem is verbete met haar kop op my skouer na ‘n opera gekyk het.
En weet jy wat my nog meer sal verheug? As jy dalk van “klassieke”musiek hou, maar meer wil hoor, as jy by voorbeeld graag op RSG na U Eie Keuse, of Nic se Goed en Dis Opera of Musiek Bonbons luister en jy hou daarvan en hierdie skryfsel spoor jou aan om na meer te luister, dan sal ek Coenie vergewe dat hy my omgepraat het om so onverstandig te wees om my hand met huiwering aan hierdie boekie te waag.